বিকালে টেকনাফে এই ঘটনা ঘটে। এই ঘটনার পর মাষ্টার মনজুর আলমকে পুলিশের হাতে সৌপর্দ করা হয়।  ভক্তভোগী ও প্রত্যক্ষদর্শীরা জানান, স্থানীয় ওলামা লীগের সভাপতি মাওলানা আজিজউদ্দিন তার দলবল নিয়ে আজ রবিবার সকাল সাড়ে ৯টার দিকে শামলাপুর উচ্চ বিদ্যালয়ের খেলার মাঠ দখল করতে গেলে প্রধান শিক্ষক মাষ্টার মনজুর আলম ও ইউনিয়ন আওয়ামীলীগ  সভাপতি সাইফুল্লাহ কোম্পানীসহ এলাকার গণ্যমান্য ব্যক্তিবর্গ জবর দখলবাজদের বাধা দেন। এসময় স্থানীয় পুলিশ ফাঁড়ির পুলিশ সদস্যরাও জবর দখলবাজদের বাধা দেয়। পরে ঘটনাটি মীমাংসা করে দেওয়ার কথা বলে প্রধান শিক্ষক মাষ্টার মনজুর আলম ও ইউনিয়ন আওয়ামীলীগ সভাপতি সাইফুল্লাহ কোম্পানীসহ এলাকার গণ্যমান্য ব্যক্তিবর্গদের ডেকে টেকনাফে নিয়ে যান স্থানীয় এমপি আবদুর রহমান বদি। টেকনাফে একটি হোটেলের ছাদে আজ বিকাল সাড়ে ৩ টার দিকে এমপি বদির সাথে দেখা করেন তারা। এসময় টেকনাফ থানার ওসিও সেখানে উপস্থিত ছিলেন বলে জানান প্রত্যক্ষদর্শীরা।  বাহারছড়া ইউনিয়ন আওয়ামীলীগ সভাপতি ও ঘটনার প্রত্যক্ষদর্শী সাইফুল্লাহ কোম্পানী জানান, তারা এমপি বদির সাথে দেখা করতে হোটেল গ্রীণ কার্ডের ছাদে গেলে কিছু বুঝে ওঠার আগেই এমপি বদি নিজ হাতে মাষ্টার মনজুর আলমকে বেধড়ক মারধর শুরু করেন। এসময় বাধা দিতে গিয়ে এমপি বদি ও তার লোকজনের হাতে নাজেহাল হন খোদ আওয়ামীলীগ নেতা সাইফুল্লাহ কোম্পানীও। প্রায় পৌনে এক ঘন্টা ধরে মারধরের পর মাষ্টার মনজুর আলমকে তুলে দেওয়া হয় পুলিশের হাতে।  তবে টেকনাফ থানার ওসি মাহবুবুর রহমান ঘটনাস্থলে উপস্থিত ছিলেন না বলে দাবী করেন।  তিনি মাষ্টার  মনজুর আলমকে পুলিশে সৌপর্দ করার কথা স্বীকার করে বলেন, ঘটনার ব্যাপারে মাষ্টার মনজুর আলমকে প্রধান আসামী করে একটি মামলা দিয়েছে অপরপক্ষ। তবে মামলাটি এখনও রেকর্ড করা হয়নি (রবিবার সন্ধ্যা সাড়ে ৬ টা পর্যন্ত) বলে জানান তিনি।  স্থানীয় সূত্র জানায়, প্রায় দেড় একর বিশিষ্ট একটি সরকারী খাসজমি খেলার মাঠ হিসাবে দীর্ঘদিন ধরে ভোগ দখল করে আসছিল শামলাপুর উচ্চ বিদ্যালয়। স্কুলের ছাত্র-ছাত্রীরা ওই মাঠে খেলাধুলা করে। কিন্তু স্থানীয় একটি প্রভাবশালী মহল খেলার মাঠটি জবর দখলের চেষ্টা করে আসছিল কিছুদিন ধরে। এমপি বদি জবর দখলবাজদের পক্ষ  নিয়ে এই ঘটনা ঘটায় বলে অভিযোগ স্থানীয়দের।  ঘটনার ব্যাপারে জানতে এমপি আবদুর রহমান বদির মোবাইলে ফোন করা হলেও তা বন্ধ পাওয়ায় তার বক্তব্য জানা সম্ভব হয়নি।  উল্লেখ্য, এরআগে সাংসদ নির্বাচিত হওয়ার পর পর এমপি বদি উপজেলা নির্বাচনে পোলিং ও প্রিসাইডিং অফিসার ব্যাংক কর্মকর্তা গিয়াসউদ্দিনকে পিটিয়ে তিনি প্রথম আলোচনায় আসেন। এরপর বন বিভাগের কর্মকর্তা হাজি মুজিবুল হককে পিটিয়ে রক্তাক্ত করেন। এ ছাড়া তার হাতে মার খেয়েছেন টেকনাফের মুক্তিযোদ্ধা হাজী মোস্তাক, বিশিষ্ট আইনজীবী ও সাংস্কৃতিক ব্যক্তিত্ব এডভোকেট রাখাল মিত্র,  শিক্ষক আবদুল জলিল ও পুলিন চন্দ্র। তার হাতে আরো মার খেয়েছেন উপ-সচিব পদ মর্যাদার কর্মকর্তা কক্সবাজার সড়ক ও জনপদ বিভাগের নির্বাহী প্রকৌশলী আবদুল হালিম ও উখিয়া উপজেলা নির্বাহী অফিসার গোলামুর রহমান। তিনি গতবছর সাবরাং উচ্চ বিদ্যালয়ের প্রধান শিক্ষককে জেল খাটালে ঘটনার প্রতিবাদে ওই স্কুলের সকল শিক্ষক পদত্যাগ করেন। এমপির সর্বশেষ শিকার হন শামলাপুর হাইস্কুলের প্রধান শিক্ষক মাষ্টার মনজুর আলম। এমপির কথা না শোনায় তার ক্যাডারদের হাতে নাজেহাল হন টেকনাফ উপজেলা পরিষদ চেয়ারম্যান ও উপজেলা আওয়ামীলীগ সাধারণ সম্পাদক শফিক মিয়া।